Deputatul Sorin Bota nu este de acord cu sloganul "Noaptea, ca hoții", care a devenit emblematic după mișcarea guvernului Grindeanu, care a adoptat seara târziu ordonanța privind modificarea codurilor penale.

"S-a explicat și cred că toți românii au înțeles. Guvernul a recunoscut că a avut o comunicare defectuoasă pe tot ce au însemnat acele două acte normative. S-a repliat", a spus Bota.

Deputatul a insistat că ordonanța nu a fost adoptată "noaptea, ca hoții".

"A început ședința târziu și s-a terminat târziu. Dacă eram vara, dacă eram după 1 mai era ziua încă la ora respectivă, așa că nu e noaptea ca hoții", a spus Bota.

"Vă spun doar că a fost în cursul zilei, mai târziu, s-a întunecat..", a insistat deputatul, care a susținut că programul zilei ar fi fost întârziat deliberat de la Cotroceni după ședința CSAT.